ไฟแนนซ์ทูเดย์
โดย...ช.ชดา
29 ต.ค. 2565

โดย...ช.ชดา
แม้ซูเปอร์มด ปกรณ์ พรรธนะแพทย์ อดีตรองกรรมการผู้จัดการอาวุโส ธนาคารกสิกรไทย จะหิ้วกระเป๋าย้ายไปทำงานกับกลุ่มเซ็นทรัล แต่ก็ดีอกดีใจมากมายที่บี๋น้องรัก พิพิธ เอนกนิธิ รองกรรมการผู้จัดการอาวุโส ได้โปรโมทเป็นกรรมการและกรรมการผู้จัดการคนที่ 4  ของธนาคารกสิกรไทย
เหตุที่แบงก์รวงข้าว ต้องมีกรรมการผู้จัดการถึง 4 คน  เรื่องนี้เป็นผลมาจากการปรับโครงสร้างใหม่กระจายงานออกไป ทำให้แต่ละคนมีความเก่งเฉพาะด้าน จะหาคนเดียวที่รู้ทุกเรื่องเหมือนอดีตกรรมการผู้จัดการในตำนานอย่าง บัณฑูร ล่ำซำ หรือ ประสาร ไตรรัตน์วรกุล ไม่มีแล้ว จึงต้องจัดโครงสร้างใหม่ให้เหมาะสม
เอ็มดีทั้ง 4 ของแบงก์กสิกรไทยนั้น ปรีดี ดาวฉาย ลึกซึ้งด้านกฎหมายและโตมาในสายแก้หนี้และสินเชื่อ ส่วน ธีรนันท์ ศรีหงส์ โตมาในสายค้าเงินและบริหารความเสี่ยง ด้าน ขัตติยา อินทรวิชัย โดดเด่นเรื่องงานบัญชีและงานหลังบ้านอันแน่นปึ้ก สำหรับ "บี๋" พิพิธ เก่งด้านสาขาต่างประเทศ ผลงานเด่นคือการปักธงให้กสิกรไทยได้ใบอนุญาตเป็นธนาคารท้องถิ่นในจีน
ทีมงานคุณภาพขนาดนี้ ผู้ถือหุ้นกสิกรไทยคงมั่นใจว่าธนาคารจะก้าวหน้าอย่างมั่นคง